29 Julie: Help ander uit. – Jan van der Watt - www.bybelkennis.co.za
by Mitch Kalp · Published 29/07/2017 · Updated 11/07/2017
1 Kor 12:1-20 (fokus )
"Ek wil jou graag uithelp" kan twee dinge beteken. Dit kan beteken dat jy mense uit hulle moeilikheid of probleme wil help. Of jy kan iets anders bedoel as jy sê: "Ek wil jou uithelp, sê my net waar jy ingekom het".
Die Heilige Gees het gekom om ons uit te help, natuurlik op die mooi manier. Die gawes van die Gees, waarvan Paulus hier praat, is nooit net vir jouself nie, maar is daar om ander te help en op te bou (12:7). Die Gees wil deur jou ander Christene sterk maak. Die Gees gee aan jou soos Hy wil (12:11), want die Gees weet wat die mense rondom jou nodig het. Dit is nogal 'n groot gedagte… jy is die instrument wat dit vir die Gees van God moontlik maak om ander uit te help.
Maar daar is ook 'n gevaar aan die Gees wat deur jou werk. Baie mense het geestelik so belangrik begin voel omdat die Gees hulle gebruik dat hulle begin dink het hulle moet die Heilige Gees uithelp. Hulle word so vol van hulleself en hulle eie heiligheid, dat daar nie meer plek is vir die Gees nie. So wou hulle Hom wou uithelp waar Hy ingekom het. Godsdiens kan dus ook baie gevaarlik raak as dit begin oorloop van te veel van onsself. Die plekkie wat dan oorbly is te klein vir God en sy Gees.
As jy die Gees van God se krag deur jou wil voel vloei, moet jy plek maak, plek vir Hom. Dit is hoe die vervulling met die Gees werk. Dink mooi, jy kan ander net deur die krag van die Gees uithelp, as jy die Gees nie uithelp nie.